Enorme dwelmvonds in NamakwalandArgieffoto ter illustrasie: SAPD Goeie samewerking tussen verskillende wetstoepassers het daartoe gelei dat ŉ vermeende dwelmhandelaar gestuit is en dwelmmisdaad in die Wes-Kaap ŉ terugslag beleef het. Sers. Noloyiso Rwexana, Wes-Kaapse polisiewoordvoerder, sê verkeersbeamptes het Donderdag tydens roetineoptrede ŉ bestuurder in die noordweste van die provinsie voorgekeer en geneem na die polisiestasie op Klawer, aan die N7 tussen die Kaap en Namibië. Daar het hulle vasgestel alles was nie pluis met sy voertuig se registrasie nie. ŉ Saak van bedrog is aanhangig gemaak en die verdagte in hegtenis geneem, vertel Rwexana. Vrydag het die polisie op Klawer die verdagte se besonderhede nagegaan en vasgestel hy is “ŉ aktiewe misdadiger” wat vir talle ernstige misdade gesoek word. “Hulle het besluit om die Volkswagen-afleweringsvoertuig te deursoek,” sê Rwexana. Lede van die honde-eenheid het met die soektog gehelp en op altesaam 111 000 Mandrax-tablette afgekom waar dit onder die voertuig versteek was. Die geskatte straatwaarde van dié dwelms is sowat R5,5 miljoen. Die 33-jarige verdagte sal na verwagting Maandag in die plaaslike landdroshof voorkom op aanklagte van bedrog en dwelmhandel. Hy bly intussen in aanhouding. Lt.genl. Khombinkosi Jula, Wes-Kaapse polisiekommissaris, het die polisielede geloof vir hul deeglike ondersoek wat verhoed het dat die dwelms gebruikers bereik.